Premierul PSD Viorica Dăncilă poate să-i facă autiști pe cei care vorbesc de rău despre România, dar jurnalistul Cristian Tudor Popescu nu poate să îi compare coafura cu a unei maimuțe. Senatorul PSD Șerban Nicolae primește doar avertisment după ce îi spune unei femei că are poze cu ea făcând sex anal, dar președintele Klaus Iohannis ia amendă pentru că folosește termenul „penali”, inclusiv pentru persoane cu condamnări definitive.

Deciziile astea și altele la fel de controversate au fost luate recent de instituția numită Consiliul Național pentru Combaterea Discriminării, ai cărei membri sunt propuși de Parlament. Și în care cei numiți de PSD și ALDE sunt majoritari.

Despre toate astea este întrebat, de obicei, președintele CNCD, Asztalos Csaba, care recent a scris pe Facebook următoarea chestie:

„Nu cred că va exista în RO judecător care să mențină decizia majoritară de sancționare de astăzi în speța cu penali”.

Dar eu am vrut să aflu răspunsul la acuzațiile de politizare de la vicepreședinta instituției, Tatiana Sandu, mai ales că aceasta are și o altă poziție oficială: șefă a femeilor PSD din Teleorman.

VICE: Sunt discuții aprinse în jurul deciziilor recente ale CNCD, s-au depus coroane în mod simbolic la sediu. De ce s-a ajuns la această situație de criză?

Tatiana Sandu: Nu, nu este o situație de criză. Nu a fost o decizie politică (în cazul lui Klaus Iohannis), așa cum se vrea să se creadă, a fost motivată. Eu cred că se vor liniști lucrurile.

Lumea vrea să știe de ce Viorica Dăncilă, Mihai Tudose, Șerban Nicolae, Gabriela Firea, de-a lungul timpului, în hotărâri ale CNCD, au fost iertați sau au primit doar avertisment, dar în momentul în care politicieni din partea puterii au fost criticați prin voci precum Cristian Tudor Popescu, sau chiar prin cea a președintelui Klaus Iohannis, au primit amenzi. Toate acestea au fost coincidențe?

Absolut. Deci vă rog să nu o dați tot pe un context politic, pentru că nu este așa. Au fost fiecare dintre ele motivate, nu o să reiau eu acum tot ce s-a spus în mediul public, chiar nu este nimic de spus față de ceea ce s-a și spus. Oricine ar fi fost în locul doamnei Dăncilă, vi s-ar părea normal să faci o asemănare între coafura unei femei și o maimuță?

Discuția s-a purtat în jurul ideii dacă era discriminare…

Deci a adus atingere demnității unei femei, da? Ba mai mult, în momentul în care a luat la cunoștință că s-a făcut o autosesizare în sensul ăsta, dumnealui a spus a doua zi că se aștepta ca o asociație pentru protecția animalelor să-i facă sesizare, că el de fapt a jignit maimuța, nu pe doamna Dăncilă. Deci este un derapaj foarte mare, din punctul de vedere al meu și al colegilor mei din CNCD.

Dar când doamna premier Dăncilă a folosit cuvântul autiști, nu ați considerat un derapaj. Asta deși sesizarea a fost făcută chiar de asociații care apără drepturile persoanelor cu autism.

Nu, a fost autosesizare, dar ulterior ne-au venit și plângeri. Doamna premier a folosit cuvântul „autiști” nu în mod peiorativ, făcea o comparație cu europarlamentarii care vorbesc rău despre România. Nu s-a făcut nicio atingere acelor persoane care suferă de autism. Era cu totul altceva în context. A doua zi, doamna și-a cerut scuze și a spus că nu s-a referit la copiii cu autism, ba mai mult, s-a întâlnit cu asociațiile părinților copiilor cu autism și are acțiuni în protejarea și ajutorarea acestor copii.

Cât contează aceste scuze în deciziile pe care le luați?

Contează, pentru că, atâta timp cât faci o declarație publică și tot public vii și îți ceri scuze, din punctul nostru de vedere și al celor care au simțit că au fost discriminați, contează foarte mult.

Dar că ești provocat, cât contează? Lui Șerban Nicolae i-ați dat doar avertisment pe motiv că ar fi fost provocat. Dumneavoastră cât de mult trebuie să fiți provocată ca să răspundeți cu „am o poză cu dumneavoastră când faceți sex anal”?

Da. Este foarte adevărat, noi am văzut toată înregistrarea, a fost într-adevăr o provocare. Problema este că a cedat, ceea ce n-ar fi trebuit să facă. Și în momentul în care ești jignit și provocat, la un moment dat, răspunzi. Nu a fost o reacție fericită a domnului Șerban Nicolae, doamna Chichirău a ieșit și a spus că nu se simte jignită și discriminată.

Nu, doamna a zis că urmează să îl dea în judecată.

Prima reacție a dumneaei nu a fost așa, a doua sau a treia zi a revenit. Domnul Șerban Nicolae, pentru că nici dumnealui nu a primit cu bucurie această decizie, că noi, totuși, i-am dat avertisment, a întrebat de ce doamnei nu îi dăm nimic, că a fost provocat. I s-a răspuns că trebuia să facă plângere și el.

Fotografie de Andreea Alexandru via Mediafax Foto

Sau puteați să vă autosesizați.

Da, dar putea și dumnealui, că avea calitate procesuală.

Dar de ce contează faptul că o persoană este provocată? Dumneavoastră nu sunteți instanță de judecată, nu ar trebui să faceți o analiză doar a ceea ce a spus?

Nu, contează și contextul în care sunt făcute afirmațiile și provocările și ce anume declarație faci. Doamna ne-a prezentat toată discuția dinainte și s-a analizat toată discuție dintre ei.

S-a făcut referire și la faptul că domnul Nicolae și-a cerut scuze. Dar el și-a cerut scuze electoratului , nu doamnei Chichirău.

Scuzele și le-a cerut la o emisiune, a spus că ăsta nu e vocabularul pe care îl folosește, și-a cerut scuze și a spus că ăsta nu este Șerban Nicolae.

Urmează să discutați la CNCD cazul afirmației făcute de purtătorul de cuvânt al BOR referitor la apartenența la „o anumită etnie a mamelor adolescente”. S-a discutat?

Nu, urmează să intre.

Cum veți vota în acest caz?

Doamnă, dar nu pot să mă ante-pronunț, nu avem voie.

Președintele CNCD, Asztalos Csaba, s-a poziționat în mod public împotriva referendumului pentru schimbarea Constituției. Există o poziție oficială a CNCD pe acest subiect? Sau a dumneavoastră?

Prefer să nu discutăm despre acest subiect.

Sunt publice voturile date în cadrul ședințelor CNCD? Înțeleg că ședințele nu sunt publice.

Nu, nu sunt publice nici ședințele, pentru că în ședințe noi avem păreri diferite, avem discuții, facem analize. La sfârșitul ședinței, acolo unde este o hotărâre de interes public, se dă un comunicat. Dar noi avem foarte multe dosare, foarte multe interesante, cu copii care sunt cu handicap, cu foarte multe spețe, acelea nu sunt mediatizate. Sunt mediatizate cele care au actori politici.

Fotografie via contul de Facebook al Gabrielei Firea

Apropo de persoane cu handicap, dumneavoastră cum ați votat în cazul recent, referitor la plângerea unei persoane că o linie de RATB nu poate fi folosită de persoane cu dizabilități, pe care CNCD a respins-o? Vă întreb pentru că un membru CNCD (înregistrarea aici, de la minutul 12:16) a spus că votul a fost politic, că nu s-a vrut amendarea doamnei Firea.

Să știți că este un vot șase la trei și identitatea persoanelor care au votat pro sau contra nu trebuie făcută publică.

Ce înseamnă nu trebuie făcută publică? Așa cere legea sau un regulament intern al CNCD?

Deci din punct de vedere confidențial, nu ar trebui să fie făcute publice.

Așa cere ordonanța pe baza căreia funcționați?

Deci noi avem niște declarații de confidențialitate pe care trebuie să le respectăm, nu avem voie să dăm date din dosar…

Puteți să-mi spuneți cum ați votat dumneavoastră în acest caz?

Nu pot să vă răspund.

La momentul în care dumneavoastră ați candidat, vi s-a reproșat că nu aveți experiență în drepturile omului și în combaterea discriminării.

(Râde). De asta am fost acuzată, că nu aveam experiență în combaterea discriminării? Dar nu era o condiție de candidare. Iar eu am spus să nu-mi fac un CV pompos și să scriu foarte multe. Eu am avut o activitate intensă în apărarea drepturilor omului, am avut acțiuni cu cetățeni, copii, în mod special, de etnie romă, am foarte multe acțiuni, nu stau acum să vi le spun, pe care nu le-am scris în CV.

Dar ordonanța pe baza căreia funcționați precizează la articolul 23 că un membru trebui să aibă inclusiv „o activitate recunoscută în domeniul apărării drepturilor omului și combaterii discriminării”.

Da. V-am spus că am avut și am o activitate. Deci nu era un motiv să fiu acuzată că nu am avut experiență.

Dați câteva exemple concrete.

Am avut foarte multe acțiuni pe nediscriminarea femeilor în câmpul muncii, am avut de protejare a copiilor de etnie romă, am avut o acțiune Mai dă-i copilului tău o șansă, din punct de vedere educațional, am făcut multe campanii în comunele din județul de unde vin privind abandonul școlar.

În prezent, mai conduceți organizația de femei PSD din Teleorman?

Da.

În momentul de față, membrii propuși de PSD și ALDE au majoritate în CNCD?

Deci, eu zic că este greșit cum puneți problema. Fiecare membru este votat în Parlament, da? Și fără majoritatea din Parlament, niciunul dintre colegii mei nu ar fi primit mandat. Și știți foarte bine care este majoritatea în Parlament.